Pellegrini, Peter, podpredseda vlády SR pre investície a informatizáciu (2016-11-30):
Ďakujem veľmi pekne, pán podpredseda. Vážené panie poslankyne, vážení páni poslanci, dovoľte, aby som uviedol vládny návrh zákona, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov. Vláda Slovenskej republiky na svojich rokovaniach v najmenej rozvinutých okresoch, na ktorých prijala akčné plány na podporu najmenej rozvinutých okresov, dospela k záveru, že je potrebné z dôvodu efektívneho plnenia úloh vyplývajúcich z týchto akčných plánov zabezpečiť vyššiu mieru koordinácie zo strany ústrednej štátnej správy, ako aj umožniť miestnej štátnej správe zapojiť sa vo väčšej miere do plnenia akčných plánov a využiť tak personálne kapacity okresných úradov, ich koordinačné funkcie a znalosť miestnych pomerov. Vychádzajúc z týchto zistení, sa navrhuje v predloženom návrhu zákona novelizovať viacero právnych predpisov. V čl. I vládneho návrhu zákona, ktorým sa navrhuje novelizovať zákon 575, sa navrhuje presunúť kompetenciu v oblasti regionálneho rozvoja z pôsobnosti ministerstva dopravy, výstavby a regionálneho rozvoja Slovenskej republiky do pôsobnosti Úradu vlády Slovenskej republiky. Keďže odstraňovanie regionálnych rozdielov a s tým súvisiaca podpora najmenej rozvinutých okresov je prierezová činnosť, ukazuje sa, že na základe poznatkov z aplikačnej praxe je ako vhodnejšie zveriť koordináciu prípravy politík regionálneho rozvoja do pôsobnosti Úradu vlády Slovenskej republiky, ktorého úlohou je okrem iného aj koordinácia prípravy zásadných opatrení na zabezpečenie hospodárskej a sociálnej politiky Slovenskej republiky. S uvedenou zmenou úzko súvisí aj čl. II, ktorým sa navrhuje novelizovať zákon č. 539/2008 Z. z. o podpore regionálneho rozvoja. Na základe týchto novelizačných článkov bude o poskytovaní dotácií pre oblasť podpory regionálneho rozvoja od 1. januára 2017 rozhodovať Úrad vlády Slovenskej republiky. Rovnako sa navrhuje, aby Úrad vlády Slovenskej republiky dokončil aj tie konania, ktoré neboli právoplatne ukončené do 1. januára 2017. S touto zmenou súvisí aj úprava názvu ministerstva na Ministerstvo dopravy a výstavby Slovenskej republiky. S cieľom umožniť okresným úradom so sídlom v najmenej rozvinutých okresoch intenzívnejšie sa zapojiť do prípravy a realizácie akčných plánov schválených pre najmenej rozvinuté okresy, vláda Slovenskej republiky navrhuje v čl. IV novelizovať zákon č. 180/2013 Z. z. o organizácii miestnej štátnej správy v znení neskorších predpisov a v čl. V novelizovať zákon č. 336/2015 Z. z. o podpore najmenej rozvinutých okresov. Týmito navrhovanými zmenami sa rozšíri pôsobnosť okresných úradov o oblasť regionálneho rozvoja a ustanovia sa nové kompetencie pre okresný úrad v sídle najmenej rozvinutého okresu. V nadväznosti na uvedené sa navrhuje rozšíriť počet členov rady pre rozvoj najmenej rozvinutého okresu o tajomníka, ktorým bude prednosta okresného úradu. 	Cieľom týchto opatrení je zefektívnenie prípravy a realizácia akčných plánov pre najmenej rozvinuté okresy, čím sa urýchli odstraňovanie regionálnych rozdielov v súlade s programovým vyhlásením vlády Slovenskej republiky. Vláda Slovenskej republiky navrhuje prerokovať vládny návrh zákona tak, aby nadobudol účinnosť 1. januára 2017 pri rešpektovaní nevyhnutnej dĺžky legislatívneho procesu. Ďakujem veľmi pekne a dovoľujem si vás požiadať o podporu tohto návrhu, vládneho návrhu zákona v prvom čítaní. Ďakujem pekne.